Конституцэм зэхъуэкIыныгъэхэр халъхьэну я мурадщ
КъБР-м и Парламентым зи чэзу зэIущIэ щекIуэкIащ. Законодательствэмрэ къэрал ухуэныгъэмкIэ комитетым и унафэщI Мэремыкъуэ Арсен утыку кърихьащ депутат гупым къыхалъхьа «Къэбэрдей-Балъкъэр Республикэм и Конституцэм хэлъхьэн хуей зэхъуэкIыныгъэхэм ятеухуауэ» законым и проектыр.
Мэремыкъуэм зэрыжиIамкIэ, мы проектымкIэ пхагъэкIыну зыхуейр 1999 гъэм жэпуэгъуэм и 6-м къыдэкIа 18-нэ федеральнэ законым и 3.2 статьям — «Урысей Федерацэм и субъектхэм я къэрал властхэм я хабзэубзыху, гъэзэщIакIуэ органхэр къызэрызэгъэпэщыпхъэ мардэхэм ятеухуауэ» — къызэрыщыхьам тету, КъБР-м и Iэтащхьэр КъБР-м и Парламентым и депутатхэм хахыну хуит щIынырщ.
Абы ипкъ иткIэ, законопроектым къыхощ КъБР-м и Iэтащхьэр Къэбэрдей-Балъкъэрым и Парламентым и депутатхэм зэрыхахыну щIыкIэр убзыхуным теухуа закон республикэм къыщащтэн хуейуэ.
— Апхуэдэ законхэр Дагъыстэнми, Ингушми, Осетие Ищхъэрэ — Аланиеми къыщащтащ, — жиIащ Мэремыкъуэм.
КъыкIэлъыкIуэ законопроектым — «Къэбэрдей-Балъкъэр Республикэм и Конституцэм зэхъуэкIыныгъэхэр зэрыхалъхьам къыхэкIыу республикэ законхэр зэгъэзэхуэжыным теухуауэ» — йолэжь, республикэ законодательнэ актхэр ягъэхьэзыр.
ЗэIущIэм щытепсэлъыхьащ «КъБР-м и Парламентым и депутатхэм Къэбэрдей-Балъкъэр Республикэм и Iэтащхьэр зэрыхахыну щIыкIэм теухуауэ» законым и проектым.
Дэфтэрхэр абы елэжьын хуей псоми хуагъэхьащ, я Iуэху еплъыкIэхэр къагъэлъэгъуэн хуэдэу. ИужькIэ, КъБР-м и Парламентым и Регламентым къызэригъэувым тету, депутатхэр абы хэплъэжынущ.
АдэкIэ парламентархэр тепсэлъыхьащ УФ-м и Налог кодексым хэлъхьапхъэу къалъытэхэм ятеухуауэ къэралым и адрей хэгъуэгухэм къыщыхалъхьа хабзэхэм, Карелие Республикэм и Хабзэубзыху Зэхуэсым УФ-м и Правительствэм и УнафэщIым и къуэдзэ Голодец Ольгэ зэрызыхуигъэза, Хэку зауэшхуэм и ветеранхэр псэупIэкIэ къызэгъэпэщыным теухуа Iуэхугъуэм.
ЗэIущIэм унафэ къыщащтащ республикэм и Парламентым и ЩIыхь тхылъыр «КъБР-м и промышленникхэмрэ хьэрычэтыщIэхэмрэ я союз» щIыналъэ зэгухьэныгъэм и унафэщIым и къуэдзэ ГуэбэщIыкI Жантемыр иратыну, экономикэм хэлъхьэныгъэшхуэ зэрыхуищIам папщIэ.
«Правительствэ сыхьэтым» къриубыдэу депутатхэр тепсэлъыхьащ республикэм и къуажэхэм щэнхабзэм и унэхэр щызэфIэгъэувэжыным.
КъБР-м и Парламентым и пресс-IуэхущIапIэ.
